กระทรวงศึกษาธิการ เตรียมทำ “เสมาโพล” หวังสำรวจแก่นปัญหาการศึกษาทั้งระบบ
นายวีระ แข็งกสิการ รองปลัดกระทรวงศึกษาธิการ (ศธ.) เปิดเผยว่า ประชุมหารือกับผู้แทนหน่วยงานที่เกี่ยวข้องของสำนักงานปลัด ศธ. และผู้บริหารโรงเรียน เพื่อรับฟังและหารือแนวทางการจัดทำโพลด้านการศึกษาของ ศธ. ซึ่งต้องการใช้เป็นเครื่องมือในการวางแผนงานนโยบาย ติดตามประเมินผลด้านการศึกษาและเก็บรวบรวมข้อมูลข่าวสารจากครู นักเรียน ผู้ปกครองและประชาชน ที่สำคัญคือ เพื่อสะท้อนผลการทำงานของ ศธ. ที่มีต่อประชาชนในลักษณะ Outside in คือ มองจากมุมมองของนักเรียน นักศึกษา ครู  บุคลากร ผู้ปกครองและประชาชนทั่วไป เพื่อนำไปสู่การวางแผนจัดการศึกษาและการแก้ปัญหาต่างๆ ได้ตามความต้องการได้มากที่สุด รองปลัด ศธ. กล่าวอีกว่า หน่วยงานหลักที่จะดำเนินการด้านเนื้อหาและเก็บรวบรวมข้อมูลการวิจัยเชิงสำรวจ (Survey Research) คือ สำนักนโยบายและยุทธศาสตร์ ขณะที่ศูนย์เทคโนโลยีสารสนเทศและการสื่อสารจะดำเนินการออกแบบจัดทำเครื่องมือการเก็บข้อมูล ส่วนสำนักอำนวยการจะดำเนินการเผยแพร่ประชาสัมพันธ์ สร้างการรับรู้ความเข้าใจต่อสังคม โดยมีผู้บริหาร นักวิจัย ผู้เชี่ยวชาญเข้ามาเสริมทีม เบื้องต้นจะใช้ชื่อ “เสมาโพล” ไปก่อน